Diari Oficial de la Generalitat Valenciana


Sumari del DOGV 6244, del 13-04-2010 (2010/3994)

ORDE 2/2010, de 31 de març, de la Conselleria de Sanitat, per la qual convoca ajudes per a la investigació en l'àmbit de la Salut Mental a la Comunitat Valenciana per a l'exercici 2010 i n'aprova les bases reguladores.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6244

Data del DOGV
:   13-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3994


Data del document
:   31-03-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * investigació mèdica
    * malaltia mental
    * centre d'investigació
    * salut mental
    * suport econòmic

ORDE 2/2010, de 31 de març, de la Conselleria de Sanitat, per la qual convoca ajudes per a la investigació en l'àmbit de la Salut Mental a la Comunitat Valenciana per a l'exercici 2010 i n'aprova les bases reguladores. [2010/3994]
Preàmbul
En els dos últims decennis, i de forma molt accelerada, s'han produït transformacions rellevants en el si de la societat espanyola i mundial. Este marc general també ha portat amb si un canvi important i ràpid en els problemes de salut en general, i particularment pel que fa a la salut mental. Les respostes a estes últimes situacions exigixen una intervenció més integral, que considera un factor essencial la prevenció, que afecta els hàbits i la promoció de la qualitat de vida.
La Conselleria de Sanitat, a través de l'Agència Valenciana de Salut, pretén amb esta orde impulsar actuacions d'investigació en l'àmbit de la salut mental a la Comunitat Valenciana, en sintonia amb les directrius recents marcades per l'Organització Mundial de la Salut (OMS) en la Declaració Europea de Salut Mental i Pla d'Acció en Salut Mental per a Europa, emanat de la Conferència Ministerial de l'OMS celebrada a Hèlsinki al gener de 2005, i d'acord amb l'Estratègia en Salut Mental del Sistema Nacional de Salut.
Precisament, entre les prioritats que va marcar l'OMS, es troben les de conscienciar de la importància del benestar mental, rebutjar els estigmes, la discriminació i la desigualtat de les persones amb problemes de salut mental i els seus familiars, a més de dissenyar sistemes de salut mental integrals, integrats i eficients. Per a això, cal comptar amb usuaris i cuidadors. D'altra banda, els principis d'igualtat i absència de discriminació, que són elements integrals del marc internacional dels drets humans, exigixen que es preste atenció especial als grups vulnerables.
Per a l'Agència Valenciana de Salut de la Conselleria de Sanitat, per tant, la investigació en matèria de salut mental és un objectiu prioritari i, per això, han de posar-se en marxa totes les accions que estiguen encaminades a abordar no només la problemàtica de la patologia mental, sinó també els problemes associats a les malalties mentals, enfocant la investigació no només sobre l'individu i fomentant estils de vida saludables, sinó també, més enllà del control de la persona, des d'un punt de vista social, econòmic i ambiental, per a aconseguir un impacte positiu sobre els determinants de la salut i millorar la igualtat i equitat relacionada amb la salut, i també la qualitat de vida i millora de l'expectativa de vida.
És per això que, fent ús de les facultats que em conferix l'article 28 de la Llei 5/1983, de 30 de desembre, del Consell i l'article 47.11 del Text Refós de la Llei de la Hisenda Pública de la Generalitat,
ORDENE
Article 1. Objecte i àmbit d'aplicació
Constituïx l'objecte d'esta orde convocar, en règim de publicitat, objectivitat i concurrència competitiva, la concessió d'ajudes per a la investigació en l'àmbit de la salut mental i aprovar les bases per les quals es regixen, que s'incorporen com a annex I d'esta orde.
Article 2. Finançament de les ajudes
Les ajudes regulades en esta orde es financen a càrrec de l'aplicació pressupostària 58.45.41.0703.806.33.7, sobre la base de la memòria d'actuacions del programa pressupostari 412.28, Salut Mental i Atenció Sanitària de Mitjana i Llarga Estada de la Llei 13/2009, de 29 de desembre, línia de subvenció T5861000, Investigació en l'àmbit de la Salut Mental, per un import global màxim de seixanta mil euros (60.000,00 €), segons els pressupostos generals de la Generalitat per a l'exercici 2010.
DISPOSICIONS ADDICIONALS
Primera
S'autoritza la directora general d'Assistència Sanitària perquè, en l'àmbit de les seues competències, adopte les mesures o dicte les resolucions necessàries per al desplegament i l'execució d'esta orde.
DISPOSICIONS FINALS
Primera
D'acord amb l'article 7.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta orde no s'ha de comunicar a la Comissió Europea, perquè no té tots els requisits de l'apartat 1 de l'article 87 del Tractat Constitutiu de la Unió Europea.
Segona
En tot el que no regula esta orde, cal ajustar-se al que disposen els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, i també el que establix la Llei de la Hisenda Pública de la Generalitat, el text de la qual refós el va aprovar el Decret Legislatiu de 26 de juny de 1991.
Tercera
Esta orde té efecte a partir de l'endemà de la publicació en el Diari Oficial de la Comunitat Valenciana.
València, 31 de març de 2010
El conseller de Sanitat,
MANUEL CERVERA TAULET
Annex I
Bases de les ajudes per a la investigació en l'àmbit de la Salut Mental a la Comunitat Valenciana
Primera. Finalitat de la convocatòria
L'objectiu d'esta convocatòria és convocar ajudes per a treballs científics basats en l'evidència aplicables directament a l'activitat assistencial de l'Agència Valenciana de Salut de la Conselleria de Sanitat. Les investigacions no han de ser d'enfocament majoritàriament teòric, i han de tindre un vessant centrat en el benefici directe dels pacients; prevalen els projectes d'investigació que evidencien l'eficiència en la pràctica assistencial. Els projectes d'investigació hauran de versar sobre els temes prioritaris en l'àmbit de la investigació aplicada en salut mental a la Comunitat Valenciana que a continuació es desenrotllen:
- Investigació aplicada en psicopatologia infantoadolescent.
- Investigació aplicada a la prevenció de la cronicitat del trastorn mental greu.
- Investigació aplicada en psicogeriatria.
- Investigació aplicada a eficiència de recursos.
- Investigació en coordinació assistencial com a garantia de continuïtat d'atencions.
Segona. Beneficiaris
2.1. Poden sol·licitar les ajudes que regula en esta orde els beneficiaris previstos en els pressupostos de la Generalitat per a 2010: societats científiques, universitats, centres de formació, públics o privats.
2.2. Cada investigador principal només pot presentar una sol·licitud. L'incompliment d'este requisit determina l'exclusió no esmenable de totes les sol·licituds en què el mateix investigador aparega com a investigador principal, i la consegüent no-valoració dels projectes.
2.3. S'entén per beneficiari de les ajudes la institució en què preste servicis l'investigador principal. En el cas dels centres sanitaris que gestionen les activitats d'investigació per mitjà de fundacions de dret privat, poden sol·licitar les ajudes a través d'estes entitats.
Tercera. Despeses subvencionables
3.1. Les ajudes previstes en esta convocatòria es destinen a cobrir les despeses que s'indiquen a continuació, sempre que, de manera indubtable, responguen a la naturalesa de l'activitat subvencionada, estiguen ben especificades en la sol·licitud i es facen en el termini establit en esta orde:
- Despeses derivades de la contractació de personal en règim de formació per a les actuacions investigadores. No poden tindre vinculació de caràcter funcionarial, estatutari o contractual amb l'entitat beneficiària.
- Despeses d'adquisició de béns i contractació de servicis externs, que inclouen les compres de material fungible i la resta de despeses complementàries, sempre que siguen necessàries per a la investigació, i no incloguen en cap cas les compres de material inventariable ni l'assistència a congressos.
- Despeses de funcionament necessàries per a dur a terme les activitats. Estes despeses, en conjunt, no han de superar el 15% de l'import total concedit a l'entitat.
3.2. Una vegada acabat el projecte, el material bibliogràfic (llibres, revistes i material gràfic) adquirit a càrrec d'estes ajudes, queda a disposició dels fons de la biblioteca del centre.
3.3. En tots els casos, les despeses s'han d'ajustar al que disposa l'article 31 de la Llei General de Subvencions.
Quarta. Sol·licitud i documentació
4.1. Les entitats que desitgen formar part d'esta convocatòria han de formular la sol·licitud segons el model normalitzat que figura com a annex II d'esta orde. Està també disponible per a la descàrrega en la pàgina web de la Conselleria de Sanitat (http://www.san.gva.es).
4.2. La sol·licitud l'ha de subscriure el representant legal de l'entitat en què preste servicis l'investigador principal, que és qui es responsabilitza de la realització del projecte. La signatura del representant legal implica que s'ha comprovat que la documentació aportada és correcta, que es complixen els requisits que establix la convocatòria i que s'ajusta a la normativa del centre.
La sol·licitud es presenta amb la documentació següent:
a. Fotocòpia compulsada del DNI o NIE de l'investigador principal juntament amb un document acreditatiu del fet que té esta condició.
b. Si ha rebut abans subvencions de la Generalitat o d'altres administracions públiques en les matèries objecte d'esta convocatòria: declaració responsable que acredite haver complit les obligacions derivades de la concessió.
c. Declaració responsable de l'investigador principal en la qual manifeste si hi ha altres subvencions a la investigació concedides per al mateix projecte que es presenta o altres projectes relacionats.
d. Curriculum vitae de l'investigador principal i de totes les persones col·laboradores del projecte, segons el model normalitzat (model 1).
e. Informe de la comissió d'investigació o responsable d'investigació del centre en el qual l'investigador presta els seus servicis.
f. Memòria científica i tècnica del projecte, segons el model normalitzat (model 2), que explique els aspectes relacionats amb la investigació, en la qual s'ha de fer constar com a mínim:
- Objecte i objectius del treball investigador.
- Anàlisi de la situació a la Comunitat Valenciana: utilització, variabilitat, consum i costos.
- Revisió sistemàtica de l'evidència científica.
- Població directament beneficiària (qualitativament i quantitativament).
- Metodologia.
- Relació de l'equip investigador, amb la descripció de categories, càrrecs, tasques i horaris de dedicació.
- Pla de treball: activitats i calendari durant l'any 2010.
- Pressupost detallat.
g. Certificat, expedit pel responsable del centre investigador, que acredite que l'entitat sol·licitant no està sotmesa a cap de les prohibicions per a obtindre la condició de beneficiari que establix l'apartat 2 de l'article 13 de la Llei 38/2003, de 17 de novembre, General de Subvencions.
h. Certificació expedida per una entitat bancària sobre el compte on s'hagen d'efectuar, si és el cas, els pagaments de la subvenció concedida. Si no ha sigut perceptor de subvencions públiques abans, s'ha de presentar la Fitxa de manteniment de tercers d'acord amb el model de l'annex III, també disponible en la pàgina web de la Generalitat.
4.3. A més, la presentació de la sol·licitud comporta l'autorització perquè l'òrgan instructor obtinga de forma telemàtica l'acreditació d'estar al corrent del compliment de les obligacions tributàries i amb la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions, i l'article 9 de la Llei 11/2007, de 22 de juny, d'accés electrònic dels ciutadans als servicis públics i, en este cas, el sol·licitant no ha d'aportar la certificació emesa per l'Agència Estatal d'Administració Tributària, la Conselleria d'Economia, Hisenda i Ocupació i el Registre General de la Seguretat Social.
4.4. Juntament amb la presentació en paper de la documentació allistada anteriorment, s'han d'adjuntar en suport informàtic els documents corresponents a la sol·licitud de l'ajuda, la memòria científica i tècnica del projecte, i els currículums dels investigadors. L'investigador principal és responsable que la informació presentada en suport informàtic i en paper siga exactament la mateixa.
4.5. També es poden demanar al sol·licitant qualssevol altres dades, documents i informes complementaris que resulten necessaris per a la resolució de l'expedient.
Cinquena. Lloc i termini de presentació
5.1. Les persones interessades han de presentar les sol·licituds preferentment en el Registre de la Conselleria de Sanitat, situat al carrer del Misser Mascó, número 31, 46059 València, i també en els servicis territorials de la conselleria a Alacant (carrer de Girona, 26, 03042), Castelló de la Plana (c/ Hort dels Corders, 12, 12146) i València (Gran Via de Ferran el Catòlic, 74, 46258). Tot i això, es pot presentar de qualsevol de les maneres que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.2. El termini de presentació de sol·licituds acaba als 20 dies hàbils comptadors des de l'endemà a la publicació d'esta orde en el Diari Oficial de la Comunitat Valenciana (DOCV).
5.3. Quan la sol·licitud no tinga els requisits que establix esta orde o no s'adjunte la documentació exigida prevista en la base quarta, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha de requerir a la persona interessada, per mitjà de la publicació en la pàgina web de la Conselleria de Sanitat, en l'apartat d'informació al ciutadà (http://www.san.gva.es), d'acord amb l'article 59.6.b de la Llei 30/1992, esmentada adés, que, en el termini de 10 dies, esmene la falta o adjunte la documentació necessària amb l'advertiment que, si no ho fa, s'arxivarà la sol·licitud sense cap més tràmit.
Sisena. Comissió de valoració
6.1. Es constituïx una comissió per a examinar i valorar les sol·licituds presentades. Esta comissió ajusta el funcionament al règim que establi per als òrgans col·legiats el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.2. La comissió de valoració està composta pels membres següents:
President: la directora general d'Assistència Sanitària o la persona que designe per a substituir-la. És l'encarregada de designar la resta de membres.
Vocals:
- El director de la Zona Sanitària IV o la persona que hi delegue.
- La cap de l'Àrea d'Assistència Sanitària o la persona que hi delegue.
- El cap del Servici de Salut Mental o la persona que hi delegue.
- El cap del Servici de Qualitat Assistencial o la persona que hi delegue.
- Un representant de l'Àrea de Concerts i Tecnologia Sanitària.
Secretari: un representant del Servici de Salut Mental de la Direcció General d'Assistència Sanitària, que intervé amb veu però sense vot, d'acord amb l'article 25.3.a de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.3. La comissió pot sol·licitar l'assessorament dels tècnics o professionals que considere oportú per a completar la valoració dels projectes presentats. També pot comprovar per mitjà d'una entrevista els punts adduïts pels sol·licitants que considere d'interés.
Setena. Procés de selecció
7.1. L'òrgan encarregat de l'ordenació i instrucció del procediment és la Direcció General d'Assistència Sanitària, a través del Servici de Salut Mental, que, d'ofici, acorda totes les actuacions necessàries per a determinar, conéixer i comprovar les dades per les quals ha de s'ha pronunciar la resolució.
7.2. La comissió de valoració que establix la base anterior és l'encarregada d'estudiar i valorar les sol·licituds presentades, atribuint-los una puntuació d'acord amb els criteris de selecció següents:
- Qualitat científica del projecte basada en l'evidència. Fins a 50 punts. En este apartat, la comissió valora els subapartats següents, fins a un màxim de 50 punts:
a) La qualitat i experiència de l'equip investigador, fins a un màxim de 10 punts.
b) El disseny, la metodologia, l'estructura i la fonamentació del projecte, fins a un màxim de 40 punts.
- Rellevància prevista de la investigació en relació amb l'impacte potencial sobre la millora de la pràctica assistencial de l'Agència Valenciana de Salut a la Comunitat Valenciana. Fins a un màxim de 30 punts.
- Adequació dels recursos previstos als objectius que es proposen. Este apartat es valora fins a un màxim de 20 punts.
En queden exclosos els projectes que no tracten directament alguna de les línies d'investigació allistades en la base primera de l'annex I d'esta orde, i també els projectes d'investigació que no estiguen sustentats en evidència científica o que no continguen objectius clars i concrets aplicables a l'activitat assistencial de l'Agència Valenciana de Salut de la Conselleria de Sanitat.
7.3. La comissió, atenent els criteris i requisits establits, ha de formular una proposta de resolució provisional a l'òrgan competent per a resoldre i n'ha d'estendre una acta.
7.4. La comissió ha d'adjudicar les ajudes als sol·licitants que hagen obtingut més valoració en l'aplicació dels criteris de valoració fixats en les bases reguladores.
7.5. L'Agència Valenciana de Salut es reserva la facultat de deixar deserta, totalment o parcialment, l'adjudicació de les subvencions convocades en els supòsits en què no quede prou acreditada la idoneïtat o qualitat del projecte, i també d'interpretar el contingut de les bases.
Huitena. Resolució de la convocatòria
8.1. Correspon al director gerent de l'Agència Valenciana de Salut dictar la resolució definitiva de la concessió de les ajudes previstes en esta orde. El director gerent pot delegar algú per a esta facultat. Les resolucions administratives que s'adopten per delegació han d'indicar expressament esta circumstància i es consideren dictades per l'òrgan delegatori.
8.2. La resolució, que ha d'explicitar els motius i té l'efecte i el contingut previstos en l'article 25 de la Llei 38/2003, de 17 de novembre, General de Subvencions, s'ha de publicar en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8.3. El termini màxim per a tramitar, resoldre i notificar la concessió definitiva de les ajudes és de tres mesos, comptadors a partir de l'endemà de l'acabament del termini per a presentar sol·licituds. Si transcorre el termini sense que haja recaigut una resolució, s'entén desestimada la sol·licitud en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Recursos
9.1. Contra la resolució del director gerent de l'Agència Valenciana de Salut, que no esgota la via administrativa, es pot interposar un recurs d'alçada davant el conseller de Sanitat, en el termini d'un mes, comptador des de l'endemà de la publicació, d'acord amb l'article 27.2 del Decret 25/2005, de 4 de febrer, del Consell, i els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Desena. Forma de pagament
10.1. D'acord amb el que establix l'article 47 bis del Text Refós de la Llei de la Hisenda Pública de la Generalitat, el pagament de les ajudes es fa de la manera següent:
- El 40% de l'import de la subvenció es pot lliurar immediatament, una vegada concedida.
- El 20% s'abona després de l'aportació i comprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
- El 40% restant s'abona quan el beneficiari justifique el compliment del que s'acorda.
Com que es tracta d'ajudes o subvencions de naturalesa corrent concedides per l'Agència Valenciana de Salut, organisme dependent de la Conselleria de Sanitat, en l'àmbit de la salut mental, a favor d'una institució sense finalitat lucrativa, la bestreta del primer 40% del total de la subvenció està exempta de garanties, d'acord amb l'apartat G del punt 3, de l'article 47 bis del Text Refós de la Llei de la Hisenda Pública de la Generalitat, apartat incorporat segons la modificació que fa l'article 40 de la Llei de 16/2008, de 22 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
10.2. Abans de tots i cada un dels pagaments, és necessària una proposta de la directora general d'Assistència Sanitària de la bestreta i, si és el cas, de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
10.3. La presentació d'un compte justificatiu constituïx un acte obligatori del beneficiari. Ha d'incloure, sota la responsabilitat del declarant, una relació total de despeses i els certificats corresponents de realització i pagament, juntament amb els justificants de despesa o qualsevol altre document amb validesa jurídica que permeten acreditar el compliment de l'objecte de la subvenció pública.
Onze. Justificació de les ajudes
11.1. Les factures i justificants han d'estar datats entre l'1 de gener i l'1 de desembre de 2010 i s'han de presentar davant el Servici de Salut Mental de la Direcció General d'Assistència Sanitària, com a màxim, el dia 2 de desembre de 2010, d'acord amb el que disposa l'article 30 de la Llei 38/2003, de 17 de novembre, General de Subvencions, en els termes següents:
1. Les factures o justificants han de ser originals. Se n'ha d'adjuntar una fotocòpia que el Servici de Salut Mental confronta. En tots ha de figurar el vistiplau del president o representant legal de l'entitat beneficiària.
2. Per als justificants del personal contractat, s'han de presentar necessàriament les nòmines ajustades al model oficial, amb dels justificants de cotització a la Seguretat Social, i també una còpia dels contractes.
3. Les justificacions corresponents a col·laboracions puntuals o prestacions de servicis han de figurar en factures en què consten les dades del perceptor, el seu número d'identificació fiscal, el concepte pel qual se'l retribuïx, la retenció corresponent a l'Impost sobre la Renda de les Persones Físiques i també les dades fiscals de l'entitat.
11.2. En tots els casos, les factures han de comptar amb totes les dades formals que exigix per expedir-ne l'article 6 del Reial Decret 1496/2003, de 28 de novembre (Boletín Oficial del Estado número 286, de 29 de novembre).
11.3. Els beneficiaris han de presentar, fins al 31 de gener de 2011, una memòria final del projecte, en suport informàtic i en paper, que ha d'incloure un resum de la investigació duta a terme i també les separates de publicacions o assistències a congressos, si n'hi ha. El fet de no presentar la memòria és motiu de reintegrament de la subvenció concedida.
11.4. En la publicació de treballs científics, presentació de comunicacions a congressos i reunions científiques, etc., que tinguen lloc com resultat dels projectes d'investigació subvencionats per esta orde, s'ha de consignar l'origen del finançament, i se n'ha d'assabentar abans l'Agència Valenciana de Salut, a través del Servici de Salut Mental de la Direcció General d'Assistència Sanitària. Després s'han d'enviar almenys dos còpies de les publicacions a la Direcció General d'Assistència Sanitària.
Dotze. Obligacions dels beneficiaris
Sense perjuí de les altres obligacions exigides per la legislació, els beneficiaris estan obligats a:
a) Fer l'activitat objecte de la subvenció en el termini estipulat.
b) No alterar la finalitat de la subvenció i complir les obligacions que establix la legislació per als perceptors de fons públics.
c) Facilitar la inspecció i el control de l'Agència Valenciana de Salut a fi de conéixer qualsevol aspecte de l'activitat objecte de la subvenció.
d) Presentar a l'Agència Valenciana de Salut la memòria final d'activitats establida en la base 11.3. de l'orde.
e) Deixar constància expressa del fet que les activitats són finançades o cofinançades per la Generalitat en qualsevol relació que es mantinga amb tercers, incorporant, en tots els casos i de forma visible, el logotip de la Generalitat, Agència Valenciana de Salut, amb l'autorització prèvia, en les activitats de difusió subvencionades que es realitzen.
f) Facilitar tota la informació econòmica, fiscal, laboral, tècnica i de qualsevol tipus, que els demane l'Agència Valenciana de Salut, sense perjuí de la confidencialitat exigible.
g) Complir el que disposen l'article 14 de la Llei 38/2003 de 17 de novembre, General de Subvencions, i l'article 47 del Decret Legislatiu de 26 de juny de 1991, del Consell de la Generalitat, pel qual aprova el Text Refós de la Llei de la Hisenda Pública de la Generalitat
Tretze. Concurrència d'ajudes
L'import de l'ajuda concedida en cap cas pot ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost total de l'activitat del beneficiari, d'acord amb l'article 19.3 de la Llei 38/2003 de 17 de novembre, General de Subvencions.
Catorze. Pèrdua o minoració de l'ajuda
14.1. Qualsevol alteració de les condicions tingudes en compte per a la concessió de l'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
14.2. Igualment, l'incompliment per part del beneficiari dels requisits i les condicions que donen lloc a l'atorgament de l'ajuda, també la falta de justificació o la justificació insuficient de l'ajuda concedida en el termini establit per a fer-ho, i també la concurrència d'altres causes recollides per l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, que s'aprova el Reglament de la Llei General de Subvencions, donen lloc a la pèrdua del dret al cobrament total o parcial de la subvenció.
14.3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Quinze. Reintegrament
Per al reintegrament de les ajudes s'apliquen les normes que establixen els articles 36 i 37 de la Llei 38/2003, de 17 de novembre, General de Subvencions, i també els articles 91 i següents del Reial Decret 887/2006, de 21 de juliol, que aprova el Reglament de la Llei General de Subvencions.
Setze. Infraccions i sancions
El règim d'infraccions i sancions és el que establix el títol IV de la Llei 38/2003, de 17 de novembre, General de Subvencions.